ועדת הכלכלה, כנסת 20, פרוטוקול מספר 872, 2018-12-03 09:30

רועי פולקמן: בוקר טוב, אני מתכבד לפתוח את הישיבה.

רועי פולקמן: היום אנחנו ביום קצר יותר בגלל חנוכה.

רועי פולקמן: אני מודה ליושב-ראש הוועדה על זה שאפשר לי היום לפתוח את הדיון.

רועי פולקמן: אסנת, ברוכה הבאה, שמח שאת פה.

רועי פולקמן: על סדר-היום: הצעת חוק אחריות לעבודות שיפוצים – הכנה לקריאה שנייה ושלישית.

רועי פולקמן: בדיונים הקודמים סיימנו את רוב הסוגיות.

רועי פולקמן: יש לנו כמה פיין טיונינג שנעשה היום.

רועי פולקמן: נקריא, ונתייחס.

מרב תורג'מן: הוועדה הכינה את הצעת החוק לקריאה ראשונה, הנוסח אושר במליאה, ועכשיו אנחנו בהכנה לקריאה שנייה ושלישית.

רועי פולקמן: אשמח שנתעסק יותר בפרטים, כי דיברנו על הדברים הגדולים.

רועי פולקמן: יש הערות כלליות מאז הקריאה הראשונה ברמה הכללית?

רועי פולקמן: בבקשה.

ערן סיב: ערן סיב, יושב-ראש התאחדות קבלני השיפוצים.

ערן סיב: כמובן, אנחנו בעד החוק.

ערן סיב: אנחנו אלה שיזמנו את החוק יחד עם רועי.

ערן סיב: אנחנו בעד אחריות לשיפוצים - חושבים שזה מאוד חשוב.

ערן סיב: אנחנו נגד יישום החוק בחוק מכר דירות.

ערן סיב: חוק מכר דירות זה על דירות חדשות, שבונים דברים חדשים מהיסוד עד הטפחות.

ערן סיב: שיפוצים לפעמים זה טלאים – עושים צבע על טיח ישן, עושים ריצוף על ריצוף ישן.

ערן סיב: לאו דווקא דבר חדש.

ערן סיב: החוק שלנו אחריות על שיפוצים מאוד חשוב, אבל הוא לא יכול להיות מושלך על חוק מכר דירות, שיש שם אחריות של חמש שנים, שבע שנים על דברים חדשים שעשו אותם מהיסוד.

ערן סיב: זה דברים שונים בתכלית.

רועי פולקמן: ברור.

רועי פולקמן: זו היתה מהות החוק, גם אמרנו את זה בפעם הקודמת.

רועי פולקמן: לכן השארנו את זה כברירת מחדל.

רועי פולקמן: אנחנו לא יכולים לקבוע עכשיו סטנדרטים אחרים, לא יכולים לקבוע מפרט.

רועי פולקמן: הרי אמרנו שקבלן השיפוצים יכול לקבוע מה שהוא רוצה.

רועי פולקמן: יש לנו מינימום שאנחנו דורשים אותו, וכל השאר, הוא יכול לקבוע מה שהוא רוצה.

רועי פולקמן: יכול לקבוע שנה, שנה וחצי, שנתיים.

מרב תורג'מן: בהסכמת הלקוח.

מרב תורג'מן: המזמין והמבצע רשאים להסכים על תקופת אחריות אחרת, ובלבד שלא תפחת משנה.

רועי פולקמן: אבל נחדד - גם אם הלקוח לא מסכים, זה לא אומר שברירת המחדל שלו תהיה חמש שנים.

מרב תורג'מן: אם אין הסכמה, יש הפניה לחוק המכר, לתוספת, שתקופת האחריות תהיה לפי מה שכתוב בתוספת.

ערן סיב: זו הבעיה.

אסתי ורהפטיג בס: אם נחתם חוזה בין הצדדים, אני מניחה שהסכימו על מלוא התנאים שלו כולל שנות האחריות.

רועי פולקמן: הטענה של קבלני השיפוצים: אני כלקוח לא מסכים.

רועי פולקמן: נגיד, אתה מציע לי שנה וחצי על האינסטלציה.

רועי פולקמן: אם אגיד שלא מסכים, זה מייד הופך את זה לחמש, כמו בחוק מכר, אז מה?

אסתי ורהפטיג בס: לא, פשוט אומר: אני לא מסכים לחוזה.

רועי פולקמן: אני לא צריך את הסכמת הלקוח, לטעמי.

רועי פולקמן: מה שהקבלן קובע באחריות קבלני שיפוצים – כל עוד זה לא פוחת, זה בסדר.

רועי פולקמן: הוא לא צריך את הסכמת הלקוח.

אסתי ורהפטיג בס: אם אין הסכמה, גם אין אלמנט של הודעה עליו.

מרב תורג'מן: ואם אין אלמנט של הסכמה, אני חוששת שקבלן השיפוצים יאפשר רק אחריות של שנה.

מרב תורג'מן: איזה אינטרס יש לו לתת אחריות גדולה יותר מחוק המכר?

מרב תורג'מן: הרציונל, לאפשר את ניהול משא ומתן בין הלקוח לקבלן המבצע, לקיים שיח על תקופת האחריות.

רועי פולקמן: ברור.

רועי פולקמן: הקבלן שיפוצים יכול להציע שנתיים ושלוש.

רועי פולקמן: רק אם התנאי אומר שכל פעם שאני כלקוח אומר: לא מסכים, מייד זה קופץ למקבילת לוחות זמנים של מכר דירות חדשות, זה לא הגיוני.

רועי פולקמן: בבקשה.

אסנת מארי: בוקר טוב.

אסנת מארי: גילוי נאות – אני מגיעה מהתחום, אני מכירה, כי לדאבוני, הקטע הזה של קבלני בניין ושיפוצים זה חלק מחיי היום-יומיים.

אסנת מארי: אבי היה קבלן שיפוצים בבנייה, בעלי הוא קבלן שיפוצים בבנייה, גם אחי הוא קבלן שיפוצים בבנייה.

אסנת מארי: זה תחום מאוד קשה, לא פשוט.

אסנת מארי: חושבים שכל קבלן הוא מיליונר.

אסנת מארי: ממש לא.

רועי פולקמן: זו אחת הסיבות שאנחנו רוצים קדם את החוק הזה – כדי לשפר את רמת השירות ולהבחין בין החאפרים לאנשי המקצוע וכו'.

אסנת מארי: אני מאוד שמחה על ההבחנה הזו.

אסנת מארי: אבל אומר – היום, כשקבלני שיפוצים נותנים הצעת מחיר או מתקשרים בהסכם, היום לא כולם עושים ממש הצעת מחיר.

אסנת מארי: לפעמים נכנס קבלן שיפוצניק, אומר: אני אעשה לך אינסטלציה בתוך הבית.

אסנת מארי: אז הוא מתקן את האינסטלציה של המטבח ב-5,000 שקל.

רועי פולקמן: החוק לא חל עליו.

רועי פולקמן: זה יהיה מעל סכום שנקבע.

רועי פולקמן: זה היה 40 – היום נדון בהורדה של זה.

רועי פולקמן: ביקשתי להוריד לקראת שנייה ושלישית.

רועי פולקמן: זה ודאי לא יהיה שמישהו מחליף לך ברז ב-500 שקל.

אסנת מארי: צריך לשים אצבע על הזמן, לתחום את זה.

אסנת מארי: כלומר אם בא קבלן שיפוצים, ולא צריך לערבב עם חוק המכר, כי אז זה סוחב אותנו לכל מיני מקומות לא טובים כלפי קבלני השיפוצים, ויש לא מעט אנשים שנכנסים, קונים דירה, רוצים לעשות שינויים כאלה ואחרים בדירה.

אסנת מארי: נגיד, הם יעמדו בעניין הסכום, אבל אם יחול עליהם גם חוק המכר, אנחנו גוררים אותם למקום לא טוב.

רועי פולקמן: אומר את הכוונה, ויתקנו אותי משרדי השיכון והמשפטים, אם אני טועה.

רועי פולקמן: אני כאן לא עד הסוף עם סיב – הכוונה שאם הקבלן לא קובע כלום, לוחות הזמנים שיחייבו אותו, זה חוק המכר, כי לא נקבע סטנדרטים אחרים – אנחנו לא יכולים לקבוע.

רועי פולקמן: לכן הדרישה היא קודם כל על קבלן השיפוצים לקבוע, אבל ההערה שלי – הקבלן לא צריך את הסכמת הלקוח.

רועי פולקמן: כלומר הוא כותב בחוזה זמן אחריות.

רועי פולקמן: אנחנו קובעים לו הגדרת מינימום שהוא לא יכול – הוא לא יכול להגיד: אני נותן לך חצי שנה אם קבענו שנה מינימום, אבל מעל השנה – הוא יכול להגיד שנה וחצי או לומר רק שנה.

מרב תורג'מן: ברוב המקרים הוא יגיד רק שנה.

מרב תורג'מן: מה האינטרס שלו להגיד יותר?

רועי פולקמן: שוק תחרותי.

אסתי ורהפטיג בס: אני חושבת שהדוגמה שהבאת כן מסתדרת עם מה שאנחנו אומרים, כי ברגע שקבלן השיפוצים קבע בחוזה שהאחריות תחול שנה, ושני הצדדים הסכימו בעל-פה – אפילו לא חתמו - זה מספיק.

אסתי ורהפטיג בס: אני לא צריכה הסכמה פוזיטיבית לעניין התקופה.

אסתי ורהפטיג בס: יש הסכמה כללית ביניהם, והדבר הזה היה חלק מההתקשרות, לא משנה אם בעל-פה.

אסתי ורהפטיג בס: אפילו חוזה בעל-פה.

רועי פולקמן: נכון.

רועי פולקמן: זה מספיק.

רועי פולקמן: זה גם אמרנו בפעם הקודמת, שזה גם הסכמה בעל-פה.

רועי פולקמן: זה יותר מפשט כי גם במובן של ההסכמה שעליה דובר כאן – עצם זה שהסכמנו על חוזה - כל הפואנטה כאן שהיא כן מחייבת, שקבלן השיפוצים, בזמן שאתה סוגר אתי, זה חלק מהדיל.

רועי פולקמן: כמו שאתמקח אתך על מחיר – אתה עושה לי אמבטיה, אומר: זה יעלה לך 30,000 שקל, וגם אומר: יש אחריות לשנה וחצי.

רועי פולקמן: בבקשה.

עבד אל חכים חאג' יחיא: אני רוצה להעלות שתי נקודות.

עבד אל חכים חאג' יחיא: ראשית, כמה קבלני שיפוצים.

עבד אל חכים חאג' יחיא: מישהו יודע כמה קבלני שיפוצים יש בארץ, וכמה זמן עוד לא היו כדי לקבל אנשים?

עבד אל חכים חאג' יחיא: מחכים אנשים הרבה שנים?

עבד אל חכים חאג' יחיא: אני מכיר אנשים שפנו אליי כמה פעמים, שהם רוצים להיבחן.

עבד אל חכים חאג' יחיא: לא עושים.

עבד אל חכים חאג' יחיא: לכן אני רוצה את האנשים הראשונים האלה – המומחים, לא החאפרים.

רועי פולקמן: אתה צודק.

אסנת מארי: אתה צודק, אבל את זה צריך לעשות עם רישום הקבלנים, זה הכי חשוב שיש.

רועי פולקמן: משרד השיכון.

רועי פולקמן: הם היו פה והם מחויבים לזה.

רועי פולקמן: זה לא קשור לחוק.

עבד אל חכים חאג' יחיא: אני יודע.

עבד אל חכים חאג' יחיא: הדבר השני, נצטרך להכניס הרבה דברים - אתן דוגמה.

עבד אל חכים חאג' יחיא: מישהו פנה אליי, אבל עשה עבודת שיפוצים – רשום - בקומת קרקע בווילה.

עבד אל חכים חאג' יחיא: על הדרך בעל הווילה אומר לו: תחליף את הצינור של המקלחת למעלה.

עבד אל חכים חאג' יחיא: בעל הבית הביא את הצינור, וביקש שיחליפו לו.

עבד אל חכים חאג' יחיא: אחרי תקופת מה בעל הבית יצא לחו"ל, חזר ומצא שהכול מוצף.

עבד אל חכים חאג' יחיא: תבע אותו.

עבד אל חכים חאג' יחיא: העצה שלו, וזה עזר לו, אמרתי לו: תברר אם אתה קנית את הצינור, ומאיפה היה הפיצוץ.

עבד אל חכים חאג' יחיא: התברר שהפיצוץ היה מהצינור ולא מההתקנה.

עבד אל חכים חאג' יחיא: אבל תאר לעצמך התקנה כל כך פשוטה – היתה עולה לו מאות-אלפי שקלים.

עבד אל חכים חאג' יחיא: איפה אנחנו צריכים לתחום את הנושא הזה?

עבד אל חכים חאג' יחיא: במקרה הצינור התפוצץ - זה לא מהעבודה עצמה.

עבד אל חכים חאג' יחיא: לכן הוא יצא.

רועי פולקמן: אומר משהו אחד שעלה בבסיס.

רועי פולקמן: כל השינוי והחידוש בחוק הזה אומר שאנחנו מעבירים את האחריות מצד הוכחת הנזק מהלקוח לצד הקבלן.

רועי פולקמן: גם היום, אם אני עובד וזה בתקופת האחריות, גם קודם יכולתי לטעון לאחריות.

רועי פולקמן: מה חידשנו בחוק – אמרנו שאם זה בקבלן האחריות וקבלן עשה לי עבודה, הוא יצטרך להוכיח, שהנזק שנגרם הוא באשמת הלקוח, כי גם אם בא אליי קבלן שיפוצים – יכול להיות שאני אחר כך עשיתי משהו – קדחתי בקיר ופוצצתי את הצינור, ואז הקבלן יכול לומר: אני שיפצתי לך את האמבטיה, מה אתה רוצה ממני?

רועי פולקמן: זה בסדר, רק החידוש המשפטי היחיד שהוא משמעותי צרכנית אומר:

רועי פולקמן: בתקופת האחריות קודם כל אוטומטית הקבלן אחראי אלא אם הוא מוכיח.

רועי פולקמן: היום המצב היה הפוך – שבכל מקרה הלקוח היה צריך לבוא למשפט ולומר: אני צריך להוכיח שהנזק נגרם בגלל הקבלן.

רועי פולקמן: לכן כל מה ששינינו זה את המהלך לתקופת האחריות.

רועי פולקמן: זה לא משנה את העובדה שאם הנזק, גם בתקופת האחריות, ייגרם בגלל מחדל של הלקוח, יבוא הקבלן ויש לו הגנה כאן.

רועי פולקמן: זה בסדר.

רועי פולקמן: לכן כך נבנה החוק.

רועי פולקמן: לגבי ענין הרישום, אילן, אתה רוצה לומר משהו לגבי בחינות ההסמכה?

רועי פולקמן: זה לא החוק – אבל במעטפת החוק זה גם מהלך שמשרד השיכון עושה.

עבד אל חכים חאג' יחיא: גם בשיפוצים ומתי עשו בשנתיים האחרונות כמה בחינות?

אילן רויזמן: אילן רויזמן, משרד הבינוי והשיכון.

אילן רויזמן: אני יכול לעדכן שבימים הקרובים יתחילו בחינות לצורך הרישום לענף - זה הולך לקרות בימים הקרובים, כפי שציינו גם חבריי מההתאחדות.

עבד אל חכים חאג' יחיא: מתי היתה הבחינה האחרונה?

אילן רויזמן: נדמה לי שבמהלך 2017.

אילן רויזמן: אני נציג הלשכה המשפטית.

אילן רויזמן: בעניין הזה, זה לא דיון שנועד לדבר על סטטיסטיקה של רישום בפנקס הקבלנים, רק מעיון שעשיתי עכשיו בפנקס שמפורסם באינטרנט רק על ענף 131, אני רואה, לפי הנתונים בפנקס באינטרנט – אני מקווה שאין בו תקלה – זה 2,133 קבלנים שרשומים היום בענף 131, שזה ענף משנה שיפוצים.

רועי פולקמן: בבקשה.

ערן סיב: אחדד – ביום ששי הקרוב, ב-7 בדצמבר, מתחילים מבחנים רק לאלה שנכשלו במבחנים הקודמים.

ערן סיב: מאחל להם הצלחה.

רועי פולקמן: נאחל להם בהצלחה.

ערן סיב: אגב, זה עשרה מבחנים – לא אחד.

ערן סיב: בינואר הקרוב אמור להיות סט המבחנים החדש לכל אלה שלא נבחנו.

ערן סיב: כבר שנה אין נבחנים לצערי, למרות הלחץ שלנו והבקשות שלנו.

עבד אל חכים חאג' יחיא: זה היה ביום החג שלנו ואנשים לא הצליחו להגיע, ואפילו לא הזיזו אותו.

עבד אל חכים חאג' יחיא: זה היה ביום החג בסוף חודש הרמדאן.

ערן סיב: חבל שלא אמרו לנו את זה.

ערן סיב: בינואר הקרוב יהיה כבר סט מבחנים חדש.

רועי פולקמן: רק תוודאו שזה לא חג – לא יהודי, לא נוצרי ולא מוסלמי.

ערן סיב: ברור.

ערן סיב: אשמח שיגידו לנו דברים כאלה.

ערן סיב: היום במדינת ישראל יש כ-17,000 קבלני שיפוצים שעובדים.

ערן סיב: מתוכם יש כ-1,450 איש שנרשמו בסיווג 131 לקבלן שיפוצים עד 1.3 מיליון שקל עבודה.

ערן סיב: יש עוד קבלני שיפוצים, במסגרת האלפיים, שזה ג1, ג2, ג3, שיש להם גם סיווג של שיפוצים, אבל אני לא קורא להם קבלני שיפוצים, שזה מה שהאלפיים ומשהו שאמרת.

ערן סיב: 1,450 הם סיווג 131 לקבלן שיפוצים.

ערן סיב: במהלך חודש מאי השנה עשינו מסיבת עיתונאים עם יואב גלנט, שר הבינוי והשיכון, ועשינו סיווג חדש – קבלן שיפוצים לעבודות קטנות, עד 350,000 שקל עבודה, שזה המבחנים שבחודש ינואר הולכים להתחיל, שאנחנו מעריכים שלסיווג החדש ייכנסו בין אלף לאלפיים קבלני שיפוצים שעובדים בעבודות קטנות, שיוכלו להיבחן ולהיכנס לסיווג החדש.

ערן סיב: מבחינתנו זה מיסוד ענף השיפוצים במדינת ישראל.

ערן סיב: כל קבלן שנכנס אליך הביתה יבוא עם תעודה, עם רישום, עם הכשרה ולימודים.

ערן סיב: זה מאוד חשוב.

ערן סיב: לגבי החוק, רק דבר אחד – שיפוצים.

ערן סיב: אגב, יש לנו הרבה חברים מהמגזר הערבי בהתאחדות קבלני שיפוצים.

ערן סיב: אני לא יודע לכמת את זה, אבל התחום מאוד חזק גם במגזר.

ערן סיב: אנחנו מנסים לשנות את הסטיגמה של ענף השיפוצים, כי הסטיגמה של קבלן שיפוצים היא לא כל כך טובה, היא די שלילית.

ערן סיב: היום היה משך שבועיים-שלושה קמפיין של משרד הבינוי והשיכון על קבלן השיפוצים להירשם ברשם הקבלנים, לעודד קבלני שיפוצים להירשם.

ערן סיב: לגבי החוק, מה שאתה אומר – מה שקבלן השיפוצים קובע עם הלקוח - שזה מה שיהיה.

רועי פולקמן: נכון.

רועי פולקמן: שכנעה אותי אסתי שההסכמה – ברור שאני בא ומציע לך עבודה, ואת מציעה לי עבודת שיפוצים – אנחנו מסכימים על מחיר.

רועי פולקמן: בתוך זה, זה ההסכמה, אז ברגע שסיכמנו על עצם החוזה, בתוך זה המרכיב האחריות.

רועי פולקמן: לכן אמרנו שחוק המכר, העול היחיד שהסכימו קבלני השיפוצים לקחת עליהם, זה את נושא השקיפות.

רועי פולקמן: כלומר בתוך הסגירה, ברגע שבא קבלן השיפוצים, אומר: אני עושה לך עבודה.

רועי פולקמן: תדע שזה עולה 20,000 שקל ואחת לשנה וחצי.

רועי פולקמן: ברגע שסגרתי אתך את החוזה, סגרתי.

רועי פולקמן: זו ההסכמה.

רועי פולקמן: אין פה משא ומתן.

מרב תורג'מן: אז למעשה בתקופת אחריות המבצע, שיתקשר המזמין לבצע בהסכם לביצוע עבודת שיפוצים - הוא יהיה אחראי לתקופת האחריות, כפי שסוכמה – זה כן בהסכמה.

רועי פולקמן: כן.

רועי פולקמן: השתכנעתי שזה לא כזה סיפור.

רועי פולקמן: המינימום שנה - הסכמנו עליו.

ערן סיב: במילים אחרות, מה שקבלן שיפוצים מבטיח, הוא צריך לעמוד בזה.

רועי פולקמן: נכון.

רועי פולקמן: בבקשה, הקראה.

מרב תורג'מן: חוק אחריות לעבודות שיפוצים, התשע"ח-2018.

מרב תורג'מן: 1.

מרב תורג'מן: הגדרות.

מרב תורג'מן: בחוק זה – "אי התאמה" – כל אחד מאלה: (1) ליקוי שנתגלה בעבודות שיפוצים, או עבודות שיפוצים השונות מהמוסכם בין מזמין למבצע עבודות שיפוצים או השונות מהאמור בתקן רשמי כמשמעותו בחוק התקנים, התשי"ג-1953; אפנה לחוק התקנים שקובע בפרק נפרד מהו תקן בהכרזה, תקן רשמי.

מרב תורג'מן: החוק מפנה לעבודה ששונה מהאמור בתקן שהוכרז עליו כתקן רשמי.

מרב תורג'מן: (2) לעניין טובין שסופקו על ידי מבצע עבודות שיפוצים והותקנו במבנה שבו בוצעו עבודות השיפוצים – כמשמעותה בסעיף 11 לחוק המכר, התשכ"ח-1968; גם כאן אפנה לסעיף הרלוונטי, סעיף 11, שקובע מהי אי-התאמה.

מרב תורג'מן: אי-התאמה: המוכר לא קיים את חיוביו, אם מסר – (1) רק חלק מהממכר או כמות גדולה או קטנה מן המוסכם; (2) נכס שונה או נכס מסוג או תיאור שונה מן המוסכם; (3) נכס שאין בו האיכות או התכונות הדרושות לשימושו הרגיל או המסחרי או למטרה מיוחדת המשתמעת מן ההסכם; (4) נכס שמבחינת סוגו, תיאורו, איכותו או תכונותיו אינו מתאים לדגם או לדוגמה שהוצגו לקונה, זולת אם הוצגו ללא קבלת אחריות להתאמה; (5) נכס שאינו מתאים מבחינה אחרת למה שהוסכם בין הצדדים.

מרב תורג'מן: זו המשמעות של אי-התאמה.

עבד אל חכים חאג' יחיא: אנחנו נכנסים פה לנושא - בסעיפים האלה יש הרבה מקרים שבעל הבית קונה את החומר, את הציוד, וזה שעושה את השיפוץ הוא רק מבצע את העבודה.

עבד אל חכים חאג' יחיא: אם אנחנו כבר פה, אנחנו צריכים התייחסות גם לנושא הזה.

רועי פולקמן: זה הפניה לחוק המכר.

רועי פולקמן: אסתי, תוכלי להסביר?

אסתי ורהפטיג בס: הרישא של סעיף קטן (2) מדבר על טובין שסופקו על-ידי מבצע עבודות השיפוצים, כלומר מי שסיפק את הטובין ואת אותם חומרים זה מזמין השירות ולא מבצע השיפוצים.

אסתי ורהפטיג בס: אין אחריות.

רועי פולקמן: בדיוק.

רועי פולקמן: נגיע לזה ותראה, שאם מי שהביא את החומרים זה הלקוח, לצורך העניין, על החומרים ודאי אין אחריות.

רועי פולקמן: אם הבאת ריצוף והוא נסדק, אין אחריות.

רועי פולקמן: זה כתוב בחוק.

רועי פולקמן: קבלן השיפוצים לא אחראי על מה שלא הביא.

מרב תורג'מן: זה גם כתוב בהגדרה, כי גם בפסקה (2) שהקראתי כתוב: לעניין טובין שסופקו על-ידי מבצע עבודות שיפוצים.

מרב תורג'מן: מה שלא סופק על-ידו, לא ייכלל באחריות הקבלן.

מרב תורג'מן: "חוק המכר (דירות)" – חוק המכר (דירות), התשל"ג-1973; "חוק רישום קבלנים לעבודות הנדסה בנאיות" – חוק רישום קבלנים לעבודות הנדסה בנאיות, התשכ"ט-1969; "מבנה" – מבנה קיים הנמצא בבעלותו או בחזקתו של מזמין; "מבצע" – מי שהתקשר עם מזמין בהסכם לביצוע עבודות שיפוצים; "מזמין" – אדם המזמין עבודות שיפוצים במבנה; "עבודות הנדסה בנאיות" – כהגדרתן בחוק רישום קבלנים לעבודות הנדסה בנאיות; "עבודות שיפוצים" – עבודות הנדסה בנאיות במבנה, לרבות הרחבת המבנה ולמעט עבודות הכוללות את הריסת המבנה ובניית מבנה חדש, והכל ובלבד שהיקפן הכספי של העבודות גדול מהסכום המרבי שנקבע לעבודות הנדסה בנאיות לענף משנה בהוראות לפי סעיף 14(א) לחוק רישום קבלנים לעבודות הנדסה בנאיות; כאן אפנה לתקנות רישום קבלנים לעבודות הנדסה בנאיות, שקובעות את הסכום לעניין ענף משנה.

מרב תורג'מן: הסכום הנכון לשנת 2018 הוא 43,865 שקלים חדשים.

רועי פולקמן: אילן, דיברנו בעבר כמה פעמים שהסכום באמת מאוד גבוה יחסית לעבודות שיפוצים ביתיות.

רועי פולקמן: המינימום היה שהחוק חל מעל 43,000 שקלים.

רועי פולקמן: אנחנו ביקשנו להוריד את זה ל-20,000 שקל.

רועי פולקמן: כדי שיהיה רף שמצד אחד, לא כל עבודה קטנה ואזוטרית תיכלל בחוק כאחריות קבלני שיפוצים; מצד שני, 40,000 זה עבודה מסיבית.

רועי פולקמן: דברים שלהם נועד החוק הזה, בגדול, עבודות שיפוצים רגילות זה לא עבודות של 100, 200 אלף שקל.

רועי פולקמן: זה 25,000 שקל, 30,000 שקל.

רועי פולקמן: בדיוק הפער בין מה שאסנת אמרה – בין אלף, אלפיים, 3,000 שקל.

רועי פולקמן: לכן הבקשה, אם אין התנגדות של משרד השיכון, שנשים את זה סביב 20,000 שקל.

רועי פולקמן: 22,000.

אילן רויזמן: אין התנגדות.

רועי פולקמן: אז אני מבקש שנתקן את זה ל-20,000 שקלים.

ערן סיב: בעבודות שיפוצים כתוב כאן:

ערן סיב: לרבות הרחבת מבנה.

ערן סיב: אסור לנו להרחיב מבנים.

אסנת מארי: זה יכול לבוא רק ב-135.

מרב תורג'מן: נכון, כי יש פה הבהרה בעניין.

מרב תורג'מן: זו אותה הבהרה שניתנה בקריאה ראשונה.

רועי פולקמן: מה זה אומר, הרחבת מבנה?

רועי פולקמן: זה נאמר גם בקריאה ראשונה.

אילן רויזמן: נכון.

אילן רויזמן: פנקס הקבלנים מחולק להרבה ענפי משנה של ענף השיפוצים, וענף הקבלנים הוא רק אחד מענפי המשנה – קיימים ענפים נוספים: אינסטלציה, חשמל, איטום, הרחבת מבנים שזה 135, כפי שחברת הכנסת הבהירה.

אילן רויזמן: נבקש להבהיר לפרוטוקול - הבהרנו את זה גם בישיבה הקודמת של הוועדה לקראת הקריאה הראשונה – הצעת החוק הזו מדברת על עבודות שיפוצים וקובעת הגדרה שלא תואמת לתחולת ענף 131 שיפוצים, שקיים בפנקס הקבלנים.

אילן רויזמן: 131, לא משנה מה הסיווג.

אילן רויזמן: מה שנבקש לחדד – הצעת החוק הזו, כפי שאמרתי – לא מתייחסת דווקא להגדרת קבלני השיפוצים; היא מסתכלת על הצרכן, ושואלת, אילו שירותים או עבודות צרכן מקבל.

אילן רויזמן: הוא אולי מכנה אותן שיפוצים, אבל זה לא בהכרח תואם את פנקס הקבלנים.

אילן רויזמן: כשצרכן מבקש להוסיף חדר או מרפסת או כל דבר אחר שזה בגדר הרחבת מבנה ולאו דווקא שיפוץ, אנחנו חושבים שראוי שהצעת החוק תחול בהקשר האחריות.

רועי פולקמן: תודה.

רועי פולקמן: החידוד הוא, שיש הבחנה בין מה מותר או אסור לקבלן שיפוצים לפי- - - שאז זה חל, כפי שאמרה חברת הכנסת – אם הוא לא בעד הגדרה - זה לא קשור.

רועי פולקמן: זה תקנות נפרדות.

רועי פולקמן: אנחנו באים מהמקום הצרכני.

רועי פולקמן: הצרכן לא יודע מה זה 131.

רועי פולקמן: אם בא אליו קבלן ועושה לו הרחבה – יכול להיות שיש לו רשיון, יכול להיות שלא, יכול להיות שהוא בסיווג הנכון – זאת לא בעיה של הצרכן.

רועי פולקמן: העמדה היתה גם בעצה טובה של משרדי השיכון והמשפטים שזה יחול עליו, ולכן אין קשר.

רועי פולקמן: בסוף אני כצרכן, בא אליי מישהו – לא משנה כרגע אם הוא עובד לפי רשיונו ומרחיב לי חדר בבית, והסכום הוא כזה, אז אני מקבל אחריות.

רועי פולקמן: אם הוא לא עובד לפי הרשיון, זה עניין של סיב ושל משרד השיכון.

אילן רויזמן: כמובן שיש קבלנים שרשומים במספר ענפים.

רועי פולקמן: יכול להיות שיש קבלן שמותר לו גם להרחיב.

רועי פולקמן: אם מותר לו, מותר.

רועי פולקמן: יש שני עניינים שעמדו לאורך כל הדיון על החוק - גם העניין החוקי של להגן על הצרכן וגם עניין תודעתי, שמאוד חשוב לקבלנים, שבסוף אנחנו נחנך את השוק במובן התודעתי צרכני, לדעת שהוא מזמין קבלן, שהוא מבקש לראות תעודה, שיודע שאם יש תעודה, יקבל, במובן הזה אנחנו רוצים שהשוק יתבגר.

רועי פולקמן: ואז הוא יודע להבחין בין חאפר.

רועי פולקמן: ושוב אומר – נתתי כדוגמה את אמי ואוכלוסייה מבוגרת, ולא רק - שתגיד: אני רוצה לשפץ בראש שקט, ואני יודעת שאם הזמנתי מישהו, ואני לא יודעת לומר: הבאתי מישהו, אסתכל עליו – לא מבין כלום.

רועי פולקמן: מישהו נשאר אצלי בבית – אני יודע מה הוא עשה?

רועי פולקמן: כמו שאני הולך למוסך, ואני יודע שאם אני רואה תעודה, ואני יודע שהוא מפוקח, שהוא נותן לי אחריות ושהוא רשום במשרד השיכון ושהוא מאוגד באיגוד קבלני שיפוצים, אני הלקוח הפשוט, שלא מבין בשיפוצים, ולא יודע לפקח מה החליף לי או לא החליף לי, אני יכול להיות קצת יותר רגוע.

רועי פולקמן: זו היתה מטרת החוק.

עבד אל חכים חאג' יחיא: אם הבנתי נכון, עניין ההרחבה - קבלן שעבר עבירה ויבצע עבודה- -

רועי פולקמן: זה עדיין באחריות.

אסנת מארי: עושים על זה אכיפה.

רועי פולקמן: נכון.

יהודה כהן: יהודה כהן, מנכ"ל התאחדות קבלני השיפוצים.

יהודה כהן: עבודות הכוללות את הריסת המבנה ובניית מבנה - זה לא הרחבת מבנה.

רועי פולקמן: כתוב: למעט עבודות הכוללות את הריסת המבנה ובניית המבנה מחדש.

רועי פולקמן: זה לחלוטין לא שיפוצים.

רועי פולקמן: זה לא עבודות שיפוצים.

מרב תורג'מן: אדוני, הואיל ואתם בוחרים להפחית את הסכום, אני חושבת שיש מקום לשקול הצמדה למדד של הסכום.

מרב תורג'מן: הסכום הקודם שהפניתם לתקנות רישום קבלנים הוצמד למדד, יש הוראת תיקון, ואני חושבת שראוי שגם ה-20,000 שקלים יוצמדו למדד.

רועי פולקמן: בסדר.

מרב תורג'מן: 20,000 שקלים חדשים שיוצמדו למדד, שישתלמו ב-1 בינואר של כל שנה לפי המדד הידוע בחודש הקודם.

עבד אל חכים חאג' יחיא: הסכומים האלה הם לפני מע"מ?

רועי פולקמן: לדעתי זה כולל.

רועי פולקמן: שאלה מצוינת.

רועי פולקמן: נוודא.

רועי פולקמן: צרכנית זה אמור להיות כולל.

מרב תורג'מן: אם הוא חייב להציג את הסכום הכולל, אני מניחה שגם כאן זה הסכום הכולל.

רועי פולקמן: הצרכן צריך לשמוע סכום כולל.

רועי פולקמן: זה יהיה צמוד למדד, כפי שנאמר, כפי שהיה מקובל גם בסכום הקודם.

רועי פולקמן: זו הצמדה ב-1 בינואר בכל שנה של חודש אוקטובר ביחס למדד של חודש אוקטובר שקדם למועד ההצמדה.

מרב תורג'מן: "תקופת אחריות" – תקופה שתחילתה במועד סיום ביצוע עבודות שיפוצים וסיומה בתום התקופה הקבועה בתוספת לחוק המכר (דירות) לצד כל אי-התאמה המפורטת בתוספת האמורה.

ערן סיב: לגבי חוק מכר דירות - איך זה משליך עליו?

מרב תורג'מן: ההגדרה של תקופת האחריות הקבועה כאן היא למעשה תקופה שלקוחה מחוק המכר, דירות.

מרב תורג'מן: יש לנו סעיף 3, שמאפשר את קביעת תקופת אחריות שונה מתקופת אחריות הקבועה בחוק המכר, אבל ההגדרה, שזו ברירת המחדל, היא תקופת האחריות הקבועה לצד כל סוג עבודה הקבוע בחוק המכר.

ערן סיב: כלומר אם קבלן שיפוצים לא עשה חוזה.

מרב תורג'מן: זו ברירת המחדל.

רועי פולקמן: אני אומר למה הגענו לחלופה הזאת – כיוון שלהיכנס עכשיו לכל התפריט, שהוא ארוך, שיהיה שונה – על בטון יש משהו אחד ועל אינסטלציה משהו אחר ועל חיפוי משהו כזה ועל איטום משהו כזה – לא רצינו להיכנס לזה.

אסנת מארי: כלומר הוועדה כרגע לקחה את הספר הכחול, וכל הקבלנים והשיפוצניקים עובדים לפיו, וביטלה אותו.

אסנת מארי: הספר הכחול זה כמו האורים והתומים של קבלני השיפוצים והבנייה.

אסנת מארי: כלומר הוא אומר: על איטום חמש שנים, לפי החוק, על אינסטלציה שלוש שנים.

רועי פולקמן: היום לשיפוצים אין דבר כזה ספר כחול, כי החובה לפי חוק מכר היא רק על בנייה חדשה.

רועי פולקמן: מה אמרנו לקבלן השיפוצים – נתנו לך מינימום שאתה לא חורג ממנו, השנה הזאת.

רועי פולקמן: כל השאר תקבע מה שאתה רוצה.

רועי פולקמן: רק שוב, ערן - אין אופציית ביניים, כי אם הקבלן אומר: אני לא אומר לך כלום, אתה צריך לדעת שאם עשית עבודת שיפוצים – שוב, אמרת שנתיים – זה שנתיים.

רועי פולקמן: לא נתווכח על זה.

רועי פולקמן: אתה לא מחויב לסעיפי חוק המכר.

רועי פולקמן: המטרה היא לעודד שקיפות שבה אין אלמנט של אי-ודאות, וכדי לא להתחיל להיכנס לתפריט אין סופי שנתחיל לדון בו – כמה זה סביר, כמה זה לא סביר – בסוף אם אתה הורס מקלחת ובונה אותה מחדש, למה זה שונה מהתקנת מקלחת?

רועי פולקמן: לכן הטענה אומרת שמה שעשית – תקבע מועד - הכול בסדר, בעל-פה, אמרת: המקלחת עולה 20,000 שקל - אני נותן לך אחריות לשנה וחצי – בסדר גמור.

רועי פולקמן: זה מה שצריך.

ערן סיב: אני פוחד שאם חלילה לקוח אומר:

ערן סיב: לא אמרת לי אחריות שנה וחצי - הם ילכו לבית משפט וחוק מכר דירות יחייב אותם.

רועי פולקמן: כל המהות היא שיהיה לעודד – אנחנו לא יכולים ללכת חצי דרך במובן שהמטרה היתה שקבלן שיפוצים שהוא רציני – אל"ף, הוא מסכם, ואם הוא חושש מזה, שיכתוב את זה בשתי מילים.

רועי פולקמן: לא הגדרנו מה צריך להיות בחוזה.

רועי פולקמן: זה יכול להיות על חצי נייר שכתוב עליו התחייבתי, ולצלם את זה בנייד.

רועי פולקמן: זה נורא קל.

רועי פולקמן: כולנו עברנו ברמה האישית את התהליכים האלה.

רועי פולקמן: זה לא בעיה לכתוב לך: שיפוץ מקלחת כולל, לכתוב שנה וחצי אחריות ותודה.

רועי פולקמן: לכן הדרישות הן מינימליות.

רועי פולקמן: יש שקיפות.

עבד אל חכים חאג' יחיא: שוב – למה שבשיפוצים לא תהיה ברירת מחדל, שזה שנה מינימום?

רועי פולקמן: כי יש פה שונות.

רועי פולקמן: אנחנו לא רוצים לגרום לזה שהכול אוטומטית הוא רק שנה.

עבד אל חכים חאג' יחיא: אני מבין, אבל למשל, איטום צריך להיות שונה.

רועי פולקמן: טיח זה משהו אחד, ואינסטלציה זה משהו אחר.

אסנת מארי: הבהרה - זה גומר את ההפרדות האלה?

רועי פולקמן: לא.

עבד אל חכים חאג' יחיא: ואם אמרנו:

עבד אל חכים חאג' יחיא: עבודת השיפוצים של הבית של משה היא באחריות של שנה מיום סיום העבודה, והוא חתם על זה, אומר: גם הטיח, גם האיטום, גם הכול.

רועי פולקמן: זה בסדר.

רועי פולקמן: יש פה שוק חופשי.

רועי פולקמן: אנשים יכולים להחליט.

עבד אל חכים חאג' יחיא: אנחנו יוצאים מנקודת הנחה שהאזרח לא מבין.

רועי פולקמן: אתה צודק, אבל אנחנו לא יכולים להיכנס לתפריט כזה.

רועי פולקמן: המטרה היא לעודד – קודם כל, כבר השינוי הצרכני, שיהיה על השולחן.

רועי פולקמן: שאדם יהיה מודע לזה – כל שנה.

רועי פולקמן: אתה נכנס עכשיו למשהו שהוא קצת יותר שקוף.

רועי פולקמן: היום על אותו משקל, אתה לא מקבל כלום, כי אתה לא נותן שנה ולא מקבל שנה.

רועי פולקמן: אחרי חצי שנה אתה מתקשר לשיפוצניק והוא אומר: מה אתה רוצה?

רועי פולקמן: אני לא נותן לך אחריות.

ערן סיב: המטרה לעודד הסכמות בין קבלן השיפוצים ללקוח.

עבד אל חכים חאג' יחיא: אם אמרת לו שנה והיתה לו בעיית איטום, הוא יגיע לבית משפט ויתבע אותך גם אם סיכמתם שזה שנה כל העבודה.

עבד אל חכים חאג' יחיא: אם אין לך איטום, תשלם.

רועי פולקמן: יכול להיות.

אילן רויזמן: לעניין ה-20,000 והמע"מ - אני לא יודע אם זה שיקול – בפנקס הקבלנים מדובר בהיקף מרבי – נניח, 350,000 לסיווג החדש של השיפוצים - הכוונה היא לסכום שאינו כולל מע"מ, וזה קבוע במפורש אצלנו בתקנות.

אילן רויזמן: סכום ההיקף שקבוע בתקנות לא מקבל מע"מ.

מרב תורג'מן: ככל שזה לא נאמר במפורש, זה כולל מע"מ.

מרב תורג'מן: אם אנחנו לא אומרים אחרת, הסכום כולל מע"מ.

רועי פולקמן: עדיף שיהיה פשוט.

רועי פולקמן: חבל לסבך את העניין.

רועי פולקמן: הצרכן לא ער לדברים האלה.

רועי פולקמן: סיפרתי, שכשהתחלנו עם החוק, הייתי צריך לעשות עבודת איטום גדולה בביתי, וקיבלתי אחריות עד בוא המשיח.

רועי פולקמן: וכתוב לי בקבלה: אחריות עד בוא המשיח.

רועי פולקמן: נתן לי אחריות עד בוא המשיח.

רועי פולקמן: רציתי להציע את זה בחוק.

רועי פולקמן: אחלה עבודה עשה.

רועי פולקמן: רציתי שתינתן אחריות עד בוא המשיח.

רועי פולקמן: אם יבוא המשיח, אני מוכן לוותר על האחריות - למען תקומתו של העם.

אילן רויזמן: לשאלת מנהלת הוועדה, אנחנו נוסיף הגדרות כקיר מבנה ככל מבנה שקיים בבעלותו של המזמין – כאשר אנחנו מחריגים מבנים, הריסה ובנייה מחדש של מבנה, הכוונה היא כמובן להריסת הבית ובנייה מחדש של בית.

עבד אל חכים חאג' יחיא: של כל הבית.

רועי פולקמן: זה לא עבודת שיפוצים.

אילן רויזמן: בדיוק.

אילן רויזמן: אם המבצע משנה חלוקה מחדש של פנים הדירה באמצעות קירות, זה כמובן יחול – החוק יחול עליו.

רועי פולקמן: בסדר גמור.

רועי פולקמן: הבהרנו שמדובר על כל המבנה.

רועי פולקמן: צריך להוסיף את המילה בכללותו?

רועי פולקמן: אם צריך יהיה להוסיף - יוסיפו.

רועי פולקמן: זה עניין ניסוחי.

רועי פולקמן: המהות מוסכמת והובהרה.

רועי פולקמן: נצביע על סעיף 1.

רועי פולקמן: חברת הכנסת מארי – את לא מצביעה.

רועי פולקמן: מי בעד?

רועי פולקמן: בעד הסעיף – פה אחד

מרב תורג'מן: סעיף 1 אושר, לרבות התיקונים.

מרב תורג'מן: אחריות מבצע.

מרב תורג'מן: 2.

מרב תורג'מן: (א) התקשר מזמין עם מבצע בהסכם לביצוע עבודות שיפוצים בתשלום, יהיה המבצע אחראי לכל אי-התאמה שהתגלתה במבנה בתוך תקופת האחריות, אלא אם כן הוכיח המבצע כי אי-ההתאמה נגרמה בשל מעשה או חדל של המזמין.

מרב תורג'מן: (ב) התגלתה אי-התאמה הניתנת לתיקון, ייתן המזמין למבצע הזדמנות נאותה לתקנה, והמבצע יתקנה, בלא תמורה, בתוך זמן סביר.

רועי פולקמן: הערות.

יהודה כהן: יש מצב שקבלן שיפוצים קיבל הערות, בא לתקן, ופתאום הלקוח אומר לו: לא רוצה לתקן - הולך לבית משפט.

אילן רויזמן: יש לזה מענה בנוסח.

אילן רויזמן: הסעיף אומר: התגלתה אי-התאמה הניתנת לתיקון, ייתן המזמין למבצע הזדמנות נאותה לתקנה.

רועי פולקמן: יהודה, זה הנוסח.

רועי פולקמן: כשאתה אומר: ייתן המזמין – זה לא ימנע ממנו.

רועי פולקמן: אם הוא יוכיח שהציע לו לתקן והוא מנע ממנו - הוא עומד בתנאי החוק.

אסנת מארי: אגב, מהניסיון המשפטי שלי, כי הייתי מייצגת גם ליקויי בנייה – כשאתה מגיע לבית משפט ואומר:

אסנת מארי: הלקוח לא נתן לי לתקן – בית המשפט לוקח אותך לכף זכות.

רועי פולקמן: שאלת שאלה מצוינת.

רועי פולקמן: דעתי נחה.

מרב תורג'מן: ברור שאם הוא לא נתן לו הזדמנות נאותה לתקן, הוא לא הפר, ובבית המשפט זה יילקח בחשבון.

עבד אל חכים חאג' יחיא: אנחנו מחפשים את הסבירות.

עבד אל חכים חאג' יחיא: לפעמים אתה נכנס לבית, אתה צריך לעשות תיקונים.

עבד אל חכים חאג' יחיא: מישהו צריך להיות בבית.

עבד אל חכים חאג' יחיא: צריך לתאם את זמן ההגעה.

עבד אל חכים חאג' יחיא: אם לא, לא תבוא כאילו יצאת ידי חובה בזה שאמרת לו: אני מגיע בזמן שלא מתאים לבעל הבית.

רועי פולקמן: כפי שאומרת היועצת המשפטית ובצדק - אנחנו מחוקקים חוקים לכלל.

רועי פולקמן: תמיד יכול להיות מקרה יוצא מן הכלל – אחרת לא היה בית המשפט.

עבד אל חכים חאג' יחיא: אנחנו רוצים להגיע לנוסחים שיהיו כל כך ברורים, שלא נשאיר את זה פתוח לפרשנויות.

רועי פולקמן: אבל איך עורכי דין יתפרנסו?

רועי פולקמן: אתה מהנדס, אני כלכלן, אבל יש עורכי דין.

רועי פולקמן: הם צריכים להתפרנס איכשהו... בבקשה.

אריק טייב: אריק טייב, משרד העבודה והרווחה.

אריק טייב: שאלה: אתם מדברים על זמן סביר לתקן – מה נקרא זמן סביר?

אריק טייב: שבוע?

אריק טייב: שבועיים?

אריק טייב: חודש?

אריק טייב: אם מדובר בקבלן עסוק?

רועי פולקמן: זו הגדרה משפטית מקובלת.

רועי פולקמן: אתה לא יכול לקבוע כלל בחוק הזה, כי מה זה זמן סביר לעבודה שצריך בה ברז שהוזמן מאני לא יודע איפה?

עבד אל חכים חאג' יחיא: פיצוץ במקלחת - זמן סביר זה מיידי.

עבד אל חכים חאג' יחיא: בעיה בצבע - יכול לחכות גם שבועיים.

רועי פולקמן: לכן ההגדרה היא משפטית.

רועי פולקמן: אתה לא יכול להגדיר.

עבד אל חכים חאג' יחיא: אתה לא יכול להשאיר בית ללא מים.

רועי פולקמן: ברור.

רועי פולקמן: אני מעלה את סעיף 2 להצבעה, כפי שהוקרא.

רועי פולקמן: מי בעד?

רועי פולקמן: בעד הסעיף – פה אחד

מרב תורג'מן: סעיף 2 אושר.

מרב תורג'מן: 3.

מרב תורג'מן: קביעת תקופת אחריות שונה בהסכם.

מרב תורג'מן: מזמין ומבצע רשאים להסכים, לגבי כל אי-התאמה, על תקופת אחריות שונה מהתקופה הקבועה, בתוספת לחוק המכר (דירות), ובלבד שלא תפחת משנה.

רועי פולקמן: מקובל?

רועי פולקמן: זה מה שאמרנו – הסכמה.

רועי פולקמן: ואמרנו – זה לא חייב להיות בכתב.

רועי פולקמן: מי בעד?

רועי פולקמן: בעד הסעיף – פה אחד

מרב תורג'מן: סעיף 3 אושר.

מרב תורג'מן: 4.

מרב תורג'מן: התניה לטובת המזמין.

מרב תורג'מן: בלי לגרוע מהוראות סעיף 3, אין להתנות על הוראות חוק זה אלא לטובת המזמין.

מרב תורג'מן: זו הוראה דומה שקיימת גם בחוק המכר דירות.

מרב תורג'מן: 5.

מרב תורג'מן: שמירת דינים.

מרב תורג'מן: אין בהוראות חוק זה כדי לגרוע מהוראות כל דין.

רועי פולקמן: א

רועי פולקמן: בהיר כאן ואבקש את אישור משרד המשפטים לעניין – הגיעו אליי כמה פניות בנושא הפוך – פגיעה בזכויות שניתנות לאנשים לפי חוק מכר, כלומר קניתי דירה חדשה, ואז הזמנתי שיפוצניק לדירה חדשה.

רועי פולקמן: הוא עשה עבודה, וזה פוגע בזכויות שלי מחוק מכר.

רועי פולקמן: זה עלה בכל מיני דיונים של מחיר למשתכן, שאתה מקבל דירה קומפלט פיקס לפי מפרט אחיד, ואז אני נכנס ורוצה לעשות שינויים והתאמנות, ואז אני עובד לא עם הקבלן – אני מביא שיפוצניק ואומר: אני רוצה מזגנים אחרים, רוצה שינוי במטבח, רוצה שינוי במקלחת.

רועי פולקמן: זה קצת מאפיין את האופי של פרויקט מחיר למשתכן, שבו אתה מקבל מפרט אחיד ורוצה לשנות, ואז מה קורה אם יש תקלה שאני רוצה לשייך אותה לקבלן, כי זו דירה חדשה?

אסתי ורהפטיג בס: אנחנו חושבים שאין לקונה בעניין הזה.

אסתי ורהפטיג בס: חוק המכר דירות זה דבר שעשו לפני מחיר למשתכן.

אסתי ורהפטיג בס: אתה לוקח נגר, לוקח מישהו אחר שיעשה וגם לגבי דברים אחרים.

אסתי ורהפטיג בס: חוק המכר דירות קובע - לקחנו את זה משם – תקופות אחריות.

אסתי ורהפטיג בס: זה אומר שבהן נטל ההוכחה הוא על היזם.

אסתי ורהפטיג בס: הוא יכול להוכיח שאי-ההתאמה נגרמה בגלל משהו אחר – למשל, אם ביצעת עבודות שיפוצים כאלה, ועכשיו יש בעיה באינסטלציה ולא יודעים מה המקור של זה, אתה יכול לפנות לקבלן שלך ואתה תובע אותו, ונטל ההוכחה עליו, להוכיח שהתקלה נגרמה בגלל קבלן השיפוצים ולא בגללו.

עבד אל חכים חאג' יחיא: היום יש לנו בעיה רצינית בזה שמחזקים את המבנים לרעידת אדמה, תמ"א 38, אז יש התוספת של הממ"ד, יש התוספת של המרפסת, ואנשים אומרים: על הדרך בוא נשפץ עוד כמה דברים.

עבד אל חכים חאג' יחיא: השיפוץ יכול להיות עם קבלן אחר.

עבד אל חכים חאג' יחיא: אנחנו צריכים גם לתת את הקשר הזה.

עבד אל חכים חאג' יחיא: אני מדבר משהו מעשי, של היום-יום.

עבד אל חכים חאג' יחיא: לא חייב להיות אותו קבלן שעושה את תמ"א 38, לעשות את השינויים.

רועי פולקמן: ביקשתי, ואני מודה לאסתי על ההבהרה.

רועי פולקמן: נחה דעתי.

רועי פולקמן: כמובן, הסוגיה הזו עלתה לפני הדיון היום.

רועי פולקמן: התייעצנו עם הצוות המשפטי.

רועי פולקמן: נחה דעתי שלא נדרש שינוי בחוק, רק רצינו שיובהר לפרוטוקול שככל הנראה – ואנשי המשפט אמונים עליי שבדקו את זה ואין כאן לקונה במובן שכל החוק הזה תפקידו להטיל את נטל ההוכחה על הקבלן במובן הזה, ואם קניתי דירה חדשה, יש לי אחריות חוק מכר מקבלן הביצוע של הדירה החדשה, ולא משנה איזה איש שיפוץ הבאתי.

רועי פולקמן: אם הקבלן יגיד: אתה הבאת שיפוצניק, והוא עשה פה פגם, ולכן אני לא אחראי – זה עניין של קבלן המכר לבצע.

רועי פולקמן: אם לא, חלים עליו חוקי המכר.

רועי פולקמן: אין פה בעיה.

רועי פולקמן: במובן הזה נחה דעתי.

רועי פולקמן: נצביע על 4 ו-5 כנוסח הוועדה.

רועי פולקמן: בעד הסעיפים – פה אחד

רועי פולקמן: סעיפים 4 ו-5 אושרו.

מרב תורג'מן: אדוני, ברשותך, אני מבקשת להביא לידי חברי הוועדה שיש שני סעיפים שראוי לשקול אותם.

מרב תורג'מן: אחד זה ביצוע בתקנות, שזה סעיף טכני שבכל חוק יש שר שממונה על ביצועו.

מרב תורג'מן: במקרה הזה ההצעה היא ששר הבינוי והשיכון יהיה ממונה על ביצוע הוראות חוק זה, והוא רשאי להתקין תקנות בכל עניין הנוגע לביצועו.

מרב תורג'מן: זה נוסח סטנדרטי.

רועי פולקמן: מקובל עליכם?

רועי פולקמן: זה נוסח סטנדרטי.

אילן רויזמן: כן.

מרב תורג'מן: והסעיף הבא שאני חושבת שראוי לשקול הוא סעיף תחילה ותחולה, כי ודאי באותם ימים שעד שהחוק ייכנס לתוקף יהיו הסכמים חדשים לביצוע עבודות שיפוצים שעדיין לא ידוע, האם החוק יחול עליהם או לא, ולכן יהיה צריך להתייחס להוראת התחילה – החל ממתי תחול חובת האחריות, ועל אילו הסכמים היא תחול – האם על הסכמים שלפני יום התחילה או אחריו.

מרב תורג'מן: לכן ההצעה היא שתחילתו של חוק זה – מה שהוועדה תחליט – האופציה היא ביום פרסומו או בכל זאת לאפשר פרק זמן מסוים להתארגנות השוק – לשיקולכם.

מרב תורג'מן: אחרי שייקבע מועד התחילה, הצעת החוק תחול על התקשרות שתיעשה מיום התחילה ואילך.

רועי פולקמן: אני שאלתי גם את השאלה הזו.

רועי פולקמן: להבנתי, זה רק להשאיר גמישות.

מרב תורג'מן: יש אפשרות לרשום רק שהשר ממונה על ביצועו, אבל שר הממונה על ביצועו הוא גם שר שרשאי להתקין תקנות לביצועו.

רועי פולקמן: זה לא מותנה בתקנות.

מרב תורג'מן: אין פה שום הוראה, שתלויה בתקנות.

רועי פולקמן: זה רק לאפשר.

רועי פולקמן: יכול להיות שהחליט למשל, לעשות חובה של יידוע.

רועי פולקמן: יכול להיות שיש פה גמישות.

רועי פולקמן: אני תמיד בעד גמישות – לא שכל דבר צריך לקרות בחקיקה ראשית, אם הוא לא מותנה בזה.

רועי פולקמן: אני מקבל את הצעתו של חאג' יחיא – קודם כל זה חל על חוזים שנכרתו אחרי תחולת החוק - אין רטרואקטיבי.

רועי פולקמן: ניתן שלושה חודשים.

רועי פולקמן: כמובן, פה אני פונה גם למשרד השיכון וגם לאיגוד קבלני השיפוצים ליידע.

ערן סיב: אנחנו חייבים ליידע בייחוד בזה שאם אין חוזה ולא מיידעים על אחריות, חוק מכר דירות חל.

רועי פולקמן: יש פה אירוע צרכני.

רועי פולקמן: אני פונה גם למשרד השיכון.

רועי פולקמן: אני חושב שהוא עושה עבודה לא קטנה בנושא השיפוצים.

רועי פולקמן: אני חושב שזה צעד מבורך כדי להעלות את רמת הענף, את המודעות לענף, את רמת הביצוע וכו'.

רועי פולקמן: זה צריך לבוא גם עם הסברה צרכנית.

רועי פולקמן: החוק הזה הוא חלק מהתהליך.

רועי פולקמן: כמובן, אתם מובילים מהלך גדול ושלם יחד עם איגוד קבלני השיפוצים.

רועי פולקמן: אנחנו תורמים את חלקנו בחקיקה הספציפית הזאת.

רועי פולקמן: סיכמנו שלושה חודשים, אם זה התקשרות חדשה.

רועי פולקמן: אנחנו מצביעים על סעיפים 6 ו-7, בנוסח שהוקרא.

רועי פולקמן: מי בעד?

רועי פולקמן: בעד הסעיפים – פה אחד

מרב תורג'מן: אושר.

מרב תורג'מן: כל סעיפי החוק אושרו.

מרב תורג'מן: בבקשה, דברי סיכום.

עבד אל חכים חאג' יחיא: קודם כל, אני מבקש רשות דיבור המליאה.

עבד אל חכים חאג' יחיא: שתיים, אני פונה אליכם – קבלני השיפוצים.

עבד אל חכים חאג' יחיא: יכול להיות שאתה נכנס לבית, ואומר: בסך הכול אני רוצה לעשות את הצבע, אבל יש פה ושם סדקים.

עבד אל חכים חאג' יחיא: אני פונה אליכם – תיידעו את האנשים, שירשמו את הדברים האלה, כי מחר, אחרי שאתה עושה את התיקון, פתאום יעלה מישהו שיגיד: הסדקים האלה באחריות שלך, למרות שזו לא העבודה שהתבקשת לעשות.

עבד אל חכים חאג' יחיא: זו אחת הדוגמאות.

עבד אל חכים חאג' יחיא: אם אנחנו כבר רושמים, ורושמים אחריות, תרשמו את סוג העבודה, כי הרבה אנשים יגיעו לבית משפט בגלל הסיבות האלה, ואנחנו רוצים לעשות את השיפוץ ולא שברוב הזמן שלכם תטיילו בבתי משפט, ובסופו של דבר תגיעו לבתי המשפט לפשרה ותשלמו.

עבד אל חכים חאג' יחיא: אפילו יכול להיות שיעלה לכם יותר מהרווח שלכם.

עבד אל חכים חאג' יחיא: הפשרה – כי לא תרצו להיות הרבה זמן בבתי משפט והוכחות ולא הוכחות.

עבד אל חכים חאג' יחיא: זו הערה כללית.

עבד אל חכים חאג' יחיא: אני מברך על החוק.

רועי פולקמן: תודה על המעורבות – גם על הידע ההנדסי שלך.

מרב תורג'מן: לעניין מועד ההצמדה הראשון, יכול להיות, שנצטרך לומר שההצמדה הראשונה תהיה רק בינואר בשנת 2020, חודש ינואר הראשון אחרי מועד תחילת החוק.

מרב תורג'מן: יכול להיות שנצטרך להוסיף הוראה כזאת.

מרב תורג'מן: זה עניין טכני.

עבד אל חכים חאג' יחיא: אז עוד משפט – הנושא של בטיחות בעבודה – לדאוג שעמודים ודברים כאלה, אפילו אם מישהו עשה לכם תוכנית, לא הורסים ללא קונסטרוקטור.

עבד אל חכים חאג' יחיא: אולם ורסאי – הרסו עמודים.

יהודה כהן: לא הרסו עמודים.

יהודה כהן: הקיר האמצעי לא היה.

רועי פולקמן: בבקשה.

ערן סיב: קודם כל, אני רוצה להודות לרועי פולקמן.

ערן סיב: הוא היוזם והרוח החיה בחוק הזה.

ערן סיב: הקרדיט כולו שלך.

ערן סיב: שאפו.

ערן סיב: תודה רבה.

ערן סיב: בי"ת, אחד המהלכים שאנו עושים במדינת ישראל הוא מיסוד ענף השיפוצים, אז המהלך שעשינו פה הוא אחד המהלכים החשובים ביותר.

ערן סיב: גימ"ל, אני רוצה לחזור לנושא הסדקים.

ערן סיב: חוק מכר דירות אומר שעל סדקים בקירות נותנים חמש שנים אחריות, כלומר במידה שחלילה קבלן שיפוצים עושה צבע ב-22,000 שקל בדירה ואחר כך חמש שנים הוא צריך להיות אחראי על אותם סדקים, זה לא סובל את הדעת.

ערן סיב: אנחנו צריכים ליידע את האנשים.

ערן סיב: צריך לומר להם.

ערן סיב: הכול צריך להיות מסוכם בראש.

ערן סיב: כל הדברים האלה זה שקיפות בעבודה ואחריות בעבודה.

ערן סיב: זה דברים שאנחנו מבקשים אותם, ואנחנו מייבאים את כל הדברים האלה לחברים שלנו השכם והערב.

ערן סיב: אנחנו מיידעים אותם.

ערן סיב: בנושא בטיחות בעבודה, יש לנו קורסים גם של עבודה בגובה, גם עזרה ראשונה.

ערן סיב: כל הדברים האלה חברי התאגדות קבלני שיפוצים עוברים.

ערן סיב: אנחנו אמונים על החיים שלהם ורוצים שהדברים הללו יקרו.

ערן סיב: אני גם מודה למשרד הבינוי והשיכון שהיו אתנו כל הדרך בנושא מיסוד ענף השיפוצים.

ערן סיב: תודה רבה.

רועי פולקמן: בבקשה.

יהודה כהן: אין הרבה מה להוסיף, אבל תודה רבה לכולם על התרומה כדי לקדם את זה.

יהודה כהן: גם למזכירות הוועדה שקידמה את זה מה שיותר מהר ולאיתן שקידם את זה.

יהודה כהן: הם ראו בזה את הצורך של הציבור שלא יינזק מדברים כאלה.

רועי פולקמן: אתחיל מהתודות – לצוות הוועדה תודה על עזרתכם גם בקביעת הדיונים וגם בכל הפתרונות ולכם, אסתי ואילן, משרד השיכון - אתם מייצגים את המשרדים.

רועי פולקמן: מרב עשתה את העבודה.

רועי פולקמן: אז תודה לכם על העבודה שנעשתה, כי מעבר לשואו שמדי פעם אנחנו עושים פה, אנחנו מנסים לקדם דברים מאוד ספציפיים ותיקונים צרכניים.

רועי פולקמן: החוק הזה מעבר לעניין הטכני – חשבתי על אמי בהקשר של להזמין שיפוצים ובצורך למודעות צרכנית טובה יותר ובהגנה על הצרכן לצד טיוב שוק.

רועי פולקמן: יש פה ויכוח מסוים שהוא גם אידיאולוגי, שמתנהל לא מעט בשיח הכלכלי היום, ואני חלק מזה, שעוסק בדיון, מתי נכון לעשות הסדרה ומתי לא נכון, של שוקים.

רועי פולקמן: מצד אחד, גישה שאומרת: ככל שמשאירים שוק חופשי, הכול טוב, אני טוען שזה לא נכון.

רועי פולקמן: בשוק חופשי יש שני אלמנטים שצריכים לקרות: תקינה והסדרה, כי שוק חופשי בנוי על מידע משוכלל, ולצרכן אין מידע משוכלל.

רועי פולקמן: הרבה פעמים הצרכן נמצא בחיסרון של מידע.

רועי פולקמן: השוק יודע לנצל את הבורות של הצרכן.

רועי פולקמן: זה קיים בעולם הפיננסים, זה קיים במוסכים, זה קיים בשיפוצים.

רועי פולקמן: התפקיד שלנו הוא לעשות את ההסדרה בחוכמה.

רועי פולקמן: אחת הבעיות בענף הבנייה בישראל היא פריון נמוך ורמת ביצוע נמוכה ומודעות לענף הזה שהיא נמוכה.

רועי פולקמן: לכן החוכמה היא לא סיסמאות, שבכל מקום אומרים: לא רגולציה, אלא שתהיה חכמה ומידתית.

רועי פולקמן: פה אין התעמרות, ובעיניי זו בדיוק הדוגמה הקלאסית – ואני אומר את זה לחבריי מחלק מהמפלגות שניסו לבקר את החוק הזה.

רועי פולקמן: זו שותפות.

רועי פולקמן: לא סתם נמצאים פה קבלני השיפוצים.

רועי פולקמן: החוק הזה לא נכפה עליהם.

רועי פולקמן: כמו שהיה לנו דיון על מתווכי הדירות רק לפני כמה ימים בוועדה – בא השוק ואומר: אני רוצה שהשוק יעלה מדרגה.

רועי פולקמן: אני רוצה הסדרה מידתית שתעלה את רמת הביצוע.

רועי פולקמן: אני רצה מודעות על הצרכן והגנה על הצרכן.

רועי פולקמן: לכן בעיניי, ועדת הכלכלה ורגולציה חכמה משפרת גם את הספק וגם את הצרכן, וכך מדינה מתוקנת צריכה לעבוד.

רועי פולקמן: תודה רבה, נתראה בחוקים הבאים.

רועי פולקמן: הישיבה נעולה.